पिछल अट्ठें बरहें इच, डोगरी साहित्य दे प्रकाशन दी गति ते पद्धति पिछले दशक इच बनी दी गति ते पद्धति आङ्गर गै रेही ऐ। पिछले दशक इच बरहे दी औसत साढे पंद्रहां ही, इस दशक इच अजे तोड़ी कोइ साढ़े चौदहां बनदिऐ। एह कताबां, किश कल्चरल अकैडमी आस्सेआ, किश अकैडमी दी माली मददा कन्ने, किश डोगरी संस्था आस्सेआ, ते किश, बड़िआं थोड़िआं, लेखकें दे अपने निजी उदज्दमै कन्ने छपिआं। इंआं, 1987 दे ऐन्त तोड़ी अस्सिएं दे दशक इच, डोगरी शब्दकोश दे भाग मलाइऐ 118 कताबां छपिआं न—कविता दिआं 52, कहानिएं दिआं 12, नाटक दिआं 15, उपन्यास 11, गद्य दिआं 20, ते होर अनुवाद पञ्ज। इन्दे’च मता किश हल्के दा ऐ, मताहार चंग साहित्यक स्तर दा बी ऐ, किश दरम्याने स्तर दा ऐ। कुल्ल मलाइऐ दिक्खेआ जां तां गति मती संदोखजनक नेंई आक्खी जाई सकदी। उपलब्धिएं दे नाँ उप्पर, आक्खी सकनेआं जे इस अरसे इच डोगरी काव्य-खेत्तर इच गज़ल इक प्रमुख विधा बनिए सामनै आई ते डोगरी कविता खेत्तर इच ‘सानेट’ दा बी आगमन होआ। कहानी ते नाटक दे खेत्तर इच लेखकें इच आत्म विश्वास बधेआ, कला पक्ख ते भाव पक्ख दौंने’च पुख्तगी आई ऐ ते किश बड़िआं शैल कहानिआं ते बड़े चंगे नाटक लघोए न, उपन्यास दा स्तर बी उच्चा होआ ऐ ते अनुवाद जोड़िऐ उन्दा विस्तार बी बधेआ ऐ। डोगरी इच पैह्‌ली आत्मजीवनी छपी ऐ जे डोगरी साहित्य दी परख पड़ताल ते ओह्‌दे आलोचन दी नींह पाने दे छुटपुट जतन दृष्टिगोचर होए न।